คาดสัปดาห์หน้าหุ้นผันผวน
ศูนย์วิจัยกสิกรคาดสัปดาห์หน้าเงินบาทกรอบ 30.60-31.00 จับตาอียูช่วยกรีซรอบ2 -มองหุ้นไทยสัปดาห์หน้าผันผวนระวังแรงขายจับตาปัญหาหนี้กรีซ
18 ก.พ. 2555

ศูนย์วิจัยกสิกรคาดสัปดาห์หน้าเงินบาทกรอบ 30.60-31.00 จับตาอียูช่วยกรีซรอบ2 -มองหุ้นไทยสัปดาห์หน้าผันผวนระวังแรงขายจับตาปัญหาหนี้กรีซ
ศูนย์วิจัยกสิกรไทย มองแนวโน้มสัปดาห์ถัดไป (20-24 ก.พ. 55) เงินบาทอาจเคลื่อนไหวในกรอบ 30.60-31.00 บาทต่อดอลลาร์ฯ โดยคงต้องจับตาผลการประชุมรัฐมนตรีคลังยูโรโซนในวันจันทร์ที่ 20 ก.พ. ซึ่งถูกคาดหวังว่าจะสามารถบรรลุข้อตกลงเกี่ยวกับมาตรการช่วยเหลือทางการเงินสำหรับกรีซรอบสอง 
ขณะที่ ตัวเลขเศรษฐกิจสหรัฐฯ ที่สำคัญในระหว่างสัปดาห์ ได้แก่ ดัชนีความเชื่อมั่นผู้บริโภคเดือนก.พ.โดยรอยเตอร์/มหาวิทยาลัยมิชิแกน ยอดขายบ้านมือสองและบ้านใหม่เดือนม.ค. และจำนวนผู้ขอรับสวัสดิการว่างงานรายสัปดาห์ 
นอกจากนี้ นักลงทุนยังอาจให้ความสนใจกับการประกาศตัวเลขจีดีพีประจำไตรมาส 4/2554 ของไทยอีกด้วย อนึ่ง ตลาดการเงินสหรัฐฯ จะปิดทำการในวันจันทร์ที่ 20 ก.พ.เนื่องในวันประธานาธิบดี 
บล.กสิกรไทย และบริษัท ศูนย์วิจัยกสิกรไทย จำกัด มองแนวโน้มดัชนีหุ้นไทย(SET) สัปดาห์หน้า(วันที่ 20-24 ก.พ.55 ดัชนีอาจแกว่งตัวผันผวน โดยมีโอกาสแกว่งตัวขึ้นจากแรงหนุนของเงินทุนไหลเข้า แต่ก็ต้องระวังการขายทำกำไร ทั้งนี้ คงจะต้องจับตาประเด็นหนี้ยุโรปที่จะมีการประชุมยูโรกรุ๊ปเพื่อพิจารณาการอนุมัติเงินช่วยเหลือกรีซรอบสอง และผลการเจรจาปรับลดหนี้กรีซโดยภาคเอกชน (PSI) รวมถึงการรายงานตัวเลขจีดีพีไตรมาส 4/2554 ของไทย สำหรับรายงานตัวเลขเศรษฐกิจสหรัฐฯ ที่สำคัญ ได้แก่ เครื่องชี้ตลาดอสังหาริมทรัพย์
ทั้งนี้ บล.กสิกรไทย คาดว่า ดัชนีจะมีแนวรับที่ 1,122 และ 1,115 จุด ขณะที่แนวต้านคาดว่าจะอยู่ที่ 1,148 และ 1,162 จุด ตามลำดับในสัปดาห์ที่ผ่านมา ดัชนี SET ปรับเพิ่มขึ้น จากแรงซื้อของนักลงทุนต่างชาติ โดยดัชนีปิดที่ระดับ 1,129.93 จุด เพิ่มขึ้น 1.53% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 1.58% จากสัปดาห์ก่อน มาอยู่ที่ 35,567.83 ล้านบาท โดยนักลงทุนต่างชาติซื้อสุทธิ ขณะที่ นักลงทุนรายย่อย นักลงทุนสถาบัน และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 302.05 จุด เพิ่มขึ้น 0.85% จากสัปดาห์ก่อน